
CABARAN KELUARGA DAKWAH 

DALAM ERA GLOBALISASI

1.0. Pengantar.      

1.0.Idealsme kita.

Dari dulu kita mengharapkan semua keluarga kita akan menjadi keluarga du`at yang dapat dijadikan muntalaq atau pengkalan ledak kepada kebangkitan ummah. Ia diharapkan dapat berfungsi sebagai industri yang akan menjana tenaga dakwah yang mampu memikul dan menggarap tugas menegakkan hakimiyah ilahiyah di bumi Allah ini.

2.0.Keluarga Du`at Dalam Era Globalisasi.

Di era globalisasi keluarga dakwah akan menghadapi keadaan yang lebih mencabar. Berbagai bentuk cabaran. Umumnya cabaran globalisasi  menjadikan langit terbuka. Ia tidak mampu dikunci lagi. Maklumat positif dan negatif, hiburan bernilai dan tak bernilai, lucah dan tak lucah, komunikasi silang jantina, silang julat usia, budaya, akhlak, agama, `asi dan muttaqi tiada kawalannya lagi. Ia sudah sampai ke bilik tidur. Oleh itu di era ini keluarga dakwah mestilah lebih berdaya tahan, ada imuniti kendiri, berdaya maju, mampu mengkondisi diri dengan suasana berasaskan konsep, nilai dan neraca agama. 

3.0. Cabaran Keluarga Du`at Dalam Era Globalisasi. 

Keluarga du`at dalam era glogalisasi menghadapi cabaran-cabaran berikut:

3.1.Cabaran Memastikan Keluarga Sentiasa Bahagia.

Keluarga yang tidak bahagia, apa lagi yang perak peranda tidak akan mampu menjadi keluarga du`at yang efektif dalam era globalisasi. Oleh adalah menjadi cabaran kepada keluarga duat merealisasikan prinsip-prinsip keluarga Islam dan rukun keluarga bahagia.

Keluarga du`at  mestilah sebuah keluarga yang mengamalkan nilai-nilai rabbani, bermusyawarah, mengamalkan persamaan hak dan adil. Ia mestilah keluarga yang penuh ketenangan, (sakinah) kasih sayang, (mawaddah) dan timbang rasa (rahmah). Keluarga du`at  mestilah mengamalkan komunikasi yang baik dan mampu menyelesaikan masalah dengan baik.

3.2.Cabaran Memelihara Adab dan Tatasusila Islam. 

Keluarga du`at menghadapi cabaran untuk memastikan ia sentiasa  ber`aurah dengan menjaga karamahnya, memelihara hukum halal haram, tatacara hidup Muslim, adab-adab Islam dalam semua aspek seperti pergaulan, perhiasan, hiburan, budaya, sederhana  dan lainnya.

3.3. Cabaran Mempengaruhi Ahli Keluarga Menerima Ajaran Islam

Ketua keluarga du`at menghadapi cabaran untuk dia mampu mempengaruhi isi keluarganya supaya menerima ajaran Islam yang syumul serta mengamalkannya. Dia juga sepatutnya mampu mendorong ahli keluarga  menghormati fikrah Islam yang sahih dalam proses pengislahan masyarakat. Seterusnya dia harus mampu membawa mereka ke dalam kancah perjuangan dakwah.

3.4.Cabaran Mengamalkan Prinsip al-`Afaf.
`Afaf bererti enggan atau mengelak diri daripada melakukan sesuatu yang haram atau sesuatu yang dilihat tidak baik, tidak bermaruah dan tidak bermoral. Ringkasnya, menjaga kehormatan diri daripada sesuatu yang menghinakan dan menjatuhkan maruah..

`Afaf adalah salah satu dari tiga perkara yang terawal diperintahkan Rasulullah s.a.w. kepada para sahabat :
قال أبو سفيان : امرنا رسول الله (ص) بالصلاة والعفاف

“ Kata Abu Sufian: Baginda memerintahkan kami solat, bersikap benar dan `afaf”.

Mengambil berat terhadap `afaf dapat dilihat dalam tegahan-tegahan dari perbuatan-perbuatan yang menjatuhkan maruah seperti zina, khalwat, memelihara kehormatan wanita, pendedahan aurat dan tabarruj. Rasulullah berkali-kali berwasiat tentang wanita; baik dalam bentuk berawas terhadap fitnah wanita, penjagaan sewajarnya ke atas wanita dan lainnya.

Ini bukan bererti wanitalah punca kejahatan, tetapi ia menjelaskan satu hakikat dalam masyarakat ( dulu dan kini ) bahawa hubungan seks dan cinta antara lelaki dan wanita merupakan titik mula kepada penyelewengan, malah kegelinciran, sekiranya ia berlaku menurut nilai jahiliyah. Lebih ketara jika kita kembali kepada fitrah asli lelaki terhadap wanita; dia mahu menguasai wanita sebanyak yang termampu. Soalnya bukan kemampuan, tetapi `afaf  dan kesan tidak menjaga `afaf ke atas keluarga dan seterusnya kesan ke atas dakwah.

Dalam konteks dakwah penilaian yang jelas terhadap persoalan ini amat penting, baik bagi genarasi du`at bapa, lebih-lebih lagi  generasi pewaris.

Sekiranya seks dan cinta konsep jahiliah yang mendominasi keluarga dakwah dan masyarakat ia akan mempengaruhi kelancaran dakwah. Kerana dalam masyarakat yang seperti ini gulungan du`at atau mereka yang kuat berpegang dengan Islam yang tidak searus dengan masyarakat akan menghadapi dua keadaan:-

1. Mereka diajak sama mengamalkan seks dan cinta masyarakat jahiliyah. Jika enggan, mereka akan difitnahkan. Kisah Juraij dengan pelacur contoh paling tepat. Mungkin ada contoh semasa. Mungkin pengendali Raudah Sakinah banyak contoh.

2. Masyarakat jahiliyah akan mentafsirkan seks dan cinta dengan satu tafsiran yang bercanggah dengan hakikat seks dan cinta itu sendiri. Mereka akan terus  menganggap tafsiran yang tidak sealiran dengan mereka ada kelemahan atau luar biasa, padahal merekalah yang luar biasa.

Selain perkara di atas seks dan cinta punya daya kekuatan untuk berkembang dengan cepat, kerana ia didorong oleh kekuatan daya syahwat, sedangkan syahwat itu sendiri sebahagian dari naluri manusia.

Oleh itu, prinsip `afaf yang dijuruskan kepada persoalan seks dan cinta perlu dikendali dengan baik dalam keluarga. Nilai seks dan cinta hakiki perlu diterap dalam keluarga, terutama kepada pewaris. Pewaris dan ketua keluarga yang terjebak dalam seks dan cinta jahiliyah tidak akan efektif mewarisi dan mewariskan dakwah. 

Keluarga yang berjaya memastikan prinsip `afaf akan mampu mengendalikan hubungan seks dan cinta antara suami isteri (terutama yang telah senior) dan antara anak-anak dan pasangan mereka dengan baik. 

Kejayaan mengamalkan prinsip a`faf ini berkait rapat dengan kejayaan dakwah, sebab itulah sewaktu mendengar perintah Rasulullah s.a.w. yang disampaikan Abu Sufian, maharaja Rum terus faham dan berkata:
 “ kalaulah apa yang beliau katakan itu benar,beliau akan memiliki tempat berpijakku ini” .

Dalam era globalisasi ini cabaran memelihara prinsip al-afaf ini amat mencabar. Mudahnya mendapat bahan-bahan seks, mudahnya komunikasi maya menjadi pemangkin yang berkesan ke arah terkuburnya prinsip al-afaf . Kita ada pengalaman dan kesah benar.

3.5.Cabaran Menjajarkan Rumahtangga Dengan Dakwah.

Penjajaran ini bermaksud menyesuaikan kehidupan dalam rumahtangga supaya selari dengan perkembangan dakwah organisasi ( dalam perbincangan ini ialah JIM dan ISMA Begitu jugalah organisasi lain ) dalam semua aspek.

Penjajaran ini penting dalam membentuk keluarga du`at yang efektif, kerana penjajaran inilah yang akan membentuk konsep, nilai, prihatin, keutamaan-keutamaan dalam hidup, komitmen dan tanggungjawabnya terhadap dakwah. Kegagalan ketua keluarga menjajarkan kehidupan keluarganya dengan dakwah organisasi akan menimbulkan kekeliruan pewaris terhadap hal-hal di atas. Kekeliruan ini akan menatijahkan sikap negatif mereka terhadap aktiviti dakwah.

Penjajaran ini boleh dilakukan melalui dua perkara terpenting; tajarrud dan kafalah.  

3.5.1.Tajarrud.

Tajarrud menyerah atau mewaqafkan diri untuk dakwah. Dalam konteks keluarga du`at tajarrud tidak harus dibatasi kepada pengertian mewaqafkan diri sahaja, malah ia mesti diluaskan kepada pengertian: kesanggupan  untuk mengorbankan diri, keluarga dan apa yang dimiliki untuk tujuan dakwah dan sanggup bersabar menanggung kehilangannya.

Dalam konteks keluarga du`at ia bermaksud seseorang mempunyai harta, isteri dan zuriat yang dikasihi. Tajarrud bererti dia sanggup mengorbankan kehidupan bersama mereka jika keadaan dakwah memerlukan pengorbanan itu, malah mengorbankan isteri dan zuriatnya sendiri. Kisah yang berlaku ke atas Nabi Ibrahim dan Ismail, Nabi Ayub kehilangan isteri, perkahwinan Nabi Musa di saat-saat kegentingan dakwahnya begitu juga seluruh kehidupan keluarga Rasulullah s.a.w. adalah contoh jelas konsep tajarrud keluarga dakwah. Contoh semasa juga banyak.

Oleh itu kehidupan keluarga du`at yang mahu efektif mesti dijajarkan dengan fasa-fasa perjuangan dakwah supaya tajarrudnya sejajar dengan keperluan fasa terbabit. Ini akan dapat memastikan pewaris dapat memahami keadaan dan dapat menyesuaikan diri, walaupun mungkin sesetengah situasi itu belum mampu difahami pewaris dalam lingkungan umur tertentu.

3.5.2..Kafalah.

Kafalah ertinya jaminan. Di sini ia bermaksud jaminan organisasi ke atas keselamatan dan kesejahteraan keluarga du`at, sama ada dalam bentuk kafalah maliyah (wang ringgit), nafsiyah (moral) yang akan membawa ketenangan kepada da`ie. Termasuklah sistem sokongan, jaminan terhadap anak isteri yang akan ditinggalkan. Jika ia ditakdirkan di penjara atau syahid, dia yakin pasti akan ada orang yang  akan ambil tahu atau mengahwini isteri yang ditinggalkan untuk menjadi pelindung kepada anak-anaknya. Dan banyak lagi yang lain.

Sejarah dakwah Rasulullah s.a.w. dan organisasi-organisasi dakwah dahulu dan kini banyak yang boleh dijadikan contoh.

Apa pun, kafalah Ilahi mesti menjadi pegangan para da`ie. 

Era-era mendatang menunjukkan keperluan kepada kafalah ini semakin ketara. Kita mesti bersedia menghadapi cabaran ini kalau mahu dakwah kita efektif.

3.6.Cabaran Membentuk Fikrah Pewaris.

Para du`at bertanggungjawab memastikan keluarga memainkan peranan berkesan dalam membentuk fikrah genarasi pewaris. Ini dapat di lakukan dalam berbagai bentuk. Namun yang paling penting ialah qudwah hasanah.

Ketua keluarga ( suami dan isteri) mestilah menjadi qudwah sebagai aktivis dakwah kepada pewaris. Mereka mesti menjadi contoh amali kepada pewaris. Ini adalah cabaran kepada  ketua keluarga supaya sentiasa dapat menunjukkan penglibatan  serius mereka dalam kerja-kerja dakwah. Kata pepatah Melayu:

 “Ke mana tumpah kuah kalau tidak ke nasi”.

 “Bapa borek anak rintik”.

 “Mana mungkin ketam mengajar anaknya berjalan betul”.

 “Bapa kencing berdiri anak kencing berlari”. 

Kata pepatah Arab:  

     لسان الحال افصح من لسان المقال  
 “Bahasa buat lebih fasih (mudah difahami) dari bahasa cakap.” 

    فاقد الشىء لا يعطى  

“Yang tidak milik apa-apa tidak dapat beri apa-apa”. 

كل ينفق ما عنده    
“Setiap orang akan membelanjakan apa yang ia ada”.  
Ketua keluarga  yang gagal menjadi contoh sukar berjaya membentuk keluarga du`at dan sekali gus gagal membentuk genarasi pewaris.  

3.7.Cabaran Hidupkan Suasana Dakwah.

Keluarga du`at tercabar untuk  memastikan suasana dakwah sentiasa hidup dalam keluarga. Sebolehnya suasana yang mendominasi keluarga ialah suasana dakwah. Seluruh konsep, nilai dan neraca dalam keluarga mesti sejajar dengan nilai, konsep dan neraca dakwah. Cita-cita, cinta, bacaan, keutamaan-keutamaan dalam keluarga, rutin hidup harian, usaha mencari rezeki dan kekayaan, perbelanjaan, perbualan, aktiviti, hubungan-hubungan, hiburan, rekreasi, tetamu dan lain-lain semestinya tidak terpisah daripada dakwah. Kesemua ini secara natural akan berpindah kepada pewaris dalam keadaan yang cukup tabi`ie dan akan mendarah daging. 

4.0. Realiti kita.

Setakat ini, realitinya, walau pun kita mampu mempertahankan yang wajib tetapi secara umum kita banyak menurun dalam banyak aspek. Malah dalam sesetengah perkara ada di antara kita yang telah jauh terbabas dari landasan.

4.1. Kehidupan Keluarga.

Daripada sudut kehidupan material secara rawak keluarga kita paling kurang telah mencapai tahap sederhana, malah ada yang kaya.

Daripada sudut  pencapaian keluarga bahagia saya rasa majoriti keluarga kita dapat memastikan kebahagiaan berkeluarga. Tetapi tidak dapat dinafikan ada keluarga yang menghadapi masalah. Banyak kes-kes yang sampai kepengetahuan kami. 

Daripada sudut pemeliharaan adab dan tata susila Islam kita masih dapat mempertahankan yang wajib-wajib. Tetapi dalam perkara fadzail dan warak kita telah banyak menurun. Dulu kita pakai furdah, sekarang kita pakai tudung tiga segi. Dulu kita pakai jubah, sekarang kita pakai seluar dan kemeja labuh atau pakai stail Hindi.   

4.2. Pemeliharaan al-`afaf.

Daripada sudut pemeliharaan al-`afaf golongan bapa dan ibu saya yakin sebilangan besar kita dapat memeliharanya dengan baik dalam hubungan suami isteri dan dengan orang lain. Namun ada kes cinta warga tua di kalangan kita. Ia sampai membawa kepada perpecahan. Ia bukan hanya berlaku kepada orang kecil dalam dakwah, tetapi berlaku kepada orang-orang besar juga.

Perkahwinan kedua ikhwah tidak mengurangkan bilangan akhawat yang belum bersuami.

Di kalangan anak-anak, setakat yang saya tahu kita belum berjaya memastikan anak-anak memilih pasangan berdasarkan perjuangan dakwah. Kita belum berjaya memastikan percintaan mereka didasarkan di atas fikrah islamiah. Percintaan mereka masih sama dengan anak-anak orang biasa. Mungkin ada satu dua kes sahaja.

4.3.Menjajarkan Rumahtangga Dengan Dakwah.

Saya tidak banyak berjalan menziarahi rumah-rumah ikhwah dan akhawat. Jadi, saya tidak dapat satu gambaran jelas mengenai penjajaran kehidupan keluarga kita dengan kehidupan dakwah. Tetapi apa yang dapat kita saksikan, jemaah kita tidak semewah keluarga kita. Dakwah kita tidak mendapat perhatian daripada semua ahli sebagai mana rumah kita mendapat perhatian daripada semua kita.

Fenomena tidak berlaku pertambahan ahli, piramid keahlian yang terbalik, aktivis yang sama di semua program dan di semua peringkat, kelembapan tarbiah adalah petunjuk-petunjuk jelas kepada penjajaran yang tidak sempurna ini.

4.5.Membina Fikrah Pewaris.

Setakat ini mungkin bilangan anak-anak kita telah mencecah ribu. Sudah ada anak kita yang berusia 26 tahun. الحمدلله , telah ada di kalangan mereka yang aktif dalam dakwah. Namun bilangannya amat menyedihkan, terlalu amat sedikit. Yang sedikit itu pun belum mencapai kualiti yang sepatutnya. Belum ada di antara mereka yang layak di serahkan tugas yang lebih bermakna dalam sebuah harakah islamiah. Sedangkan anda dahulu, dalam usia mereka, telah mencapai satu tahap yang boleh diserahkan masuliyah.

Bukan hanya setakat tidak cukup kualiti, tidak terlibat dalam kegiatan dakwah, malah ada anak-anak kita yang terbabas. Yang tidak berminat dengan amal dakwah mewakili majoriti anak-anak kita. 

4.0. Penutup.

Sudah  ada antara lita meredah kerja dakwah melebihi 30 tahun

Sudah banyak pahit maung dirasai

Sudah banyak pengalaman ditimba

Sudah ada antara kita yang menjengkau usia tua

Anak-anak sudah ramai yang meningkat usia remaja

Telah ada yang mencapai usia matang dan dewasa

Malah telah ada yang menimang cahaya mata

Tetapi, semuakah mereka berada dalam saf dakwah?.

Pernahkah kita bertanya pada diri 

Sudahkah anak-anak terjamin akan mewarisi ?.

Ataukah sebenarnya mereka telah jauh sesat diri

Ataukah kita sendiri yang telah menyesal menjadi da`ie

Dan tidak lagi merestui anak mengikut jalan ini

Atau memang ia kecuaian diri

Anak-anak yang telah remaja,

Dulu kamu dikilik ke hulu ke hilir  menghadiri program dakwah

Di dalam dan di luar negara

Kamu tidak tahu apa-apa

Tetapi kini kamu telah mampu menilai

Telah kamu tentukan di saf mana kamu berada

Mari kita renungi bersama, 

Mari kita insafi semula

Semoga  taufik yang maha esa. 

Uao Dag, datok keramat

